LIETUVOS VYRIAUSIASIS ARCHYVARAS

ĮSAKYMAS

DĖL ORIGINALIOS NACIONALINIŲ FILMŲ MEDŽIAGOS PERDAVIMO VALSTYBĖS ARCHYVAMS TVARKOS APRAŠO PATVIRTINIMO

2017 m. rugpjūčio 22 d. Nr. VE-87

Vilnius

Įgyvendindamas Lietuvos Respublikos dokumentų ir archyvų įstatymo 5 straipsnio 3 dalies 8 punktą, Lietuvos Respublikos kino įstatymo 16 straipsnio 1 dalį,

t v i r t i n u Originalios nacionalinių filmų medžiagos perdavimo valstybės archyvams tvarkos aprašą (pridedama).

Lietuvos vyriausiasis archyvaras	Ramojus Kraujelis

PATVIRTINTA

Lietuvos vyriausiojo archyvaro

2017 rugpjūčio 22 d. įsakymu Nr. VE-87

ORIGINALIOS NACIONALINIŲ FILMŲ MEDŽIAGOS PERDAVIMO VALSTYBĖS ARCHYVAMS TVARKOS APRAŠAS

I SKYRIUS

BENDROSIOS NUOSTATOS

1. Originalios nacionalinių filmų medžiagos perdavimo valstybės archyvams tvarkos aprašas (toliau – Tvarkos aprašas) nustato originalios nacionalinių filmų medžiagos perdavimo valstybės archyvams tvarką.

2. Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos kino įstatyme, Lietuvos Respublikos dokumentų ir archyvų įstatyme, Lietuvos Respublikos autorių teisių ir gretutinių teisių įstatyme.

3. Tvarkos aprašas taikomas nacionaliniams filmams, kurių gamybai buvo skirtas valstybinis finansavimas, kaip tai numatyta Lietuvos Respublikos kino įstatyme.

II SKYRIUS

ORIGINALIOS NACIONALINIŲ FILMŲ MEDŽIAGOS PERDAVIMAS

4. Originali nacionalinių filmų medžiaga perduodama saugoti Lietuvos centriniam valstybės archyvui (toliau – LCVA).

5. LCVA originalią nacionalinių filmų medžiagą iš tokių filmų gamintojų priima laikydamasis Lietuvos Respublikos kino įstatyme nustatytų tokių filmų perdavimo terminų ir tik gavęs Lietuvos kino centro informaciją apie pagamintus nacionalinius filmus, kaip tai nustatyta Lietuvos Respublikos kino įstatymo 16 straipsnio 7 dalyje.

6. Lietuvos kino centras LCVA pateikia šią informaciją apie pagamintus nacionalinius filmus:

6.1. nacionalinio filmo gamintojo pavadinimas, juridinio asmens kodas, kontaktiniai duomenys;

6.2. nacionalinio filmo pagaminimo data, kuri yra filmo įregistravimo Filmų registre data;

6.3. nacionalinio filmo pavadinimas, kuriuo filmas įregistruotas Filmų registre (jei filmas turėjo daugiau pavadinimų, nurodomi ir jie);

6.4. numatoma originalios nacionalinio filmo medžiagos saugojimo vieta, jei teikiama informacija apie bendros gamybos filmą.

7. Nacionalinio filmo gamintojas LCVA pateikia prašymą perduoti originalią nacionalinio filmo medžiagą, kuriame turi būti nurodyta:

7.1. nacionalinio filmo gamintojo pavadinimas ir juridinio asmens kodas;

7.2. nacionalinio filmo pavadinimas, kuriuo filmas įregistruotas Filmų registre (jei filmas turėjo daugiau pavadinimų, nurodomi ir jie);

7.3. nacionalinio filmo autorių ir gretutinių turtinių teisių turėtojai (-as) ir jų kontaktiniai duomenys.

8. Nacionalinio filmo gamintojas LCVA, per Lietuvos Respublikos kino įstatyme nustatytus terminus, perduoda:

8.1. ilgalaikiam saugojimui tinkamą originalią nacionalinio filmo medžiagą: vaidybiniams ar dokumentiniams filmams – DCDM formatu; animaciniams filmams – vaizdo sekas pasirinktinai .dpx, .exr, ar .tiff formatu, garso medžiagą – .wav formatu. To paties turinio rinkmenos įrašomos pasirinktinai į LTO juostas arba standžiuosius diskus;

8.2. ilgametražiams vaidybiniams ar animaciniams nacionaliniams filmams kokybiškai atgaminti ir tiražuoti tinkamą medžiagą DCP formatu;

8.3. kitų rūšių nacionaliniams filmams kokybiškai atgaminti ir tiražuoti tinkamą medžiagą DCP arba ProRez formatu;

8.4. peržiūrai tinkamas skaitmenines rinkmenas MP4 formatu;

8.5 jei originali nacionalinio filmo medžiaga perduodama kitais formatais, negu numatyta šiame Tvarkos apraše, nacionalinio filmo gamintojas LCVA teikiamame prašyme nurodo priežastis, taip pat nurodo formatus, kuriais bus perduodama originali medžiaga.

9. LCVA perduodama originali nacionalinių filmų medžiaga negali būti apsaugota slaptažodžiais.

Perduodamos peržiūroms skirtos dokumentų kopijos gali būti su nacionalinio filmo gamintojo vandens ženklais.

10. Originalios nacionalinio filmo medžiagos perdavimas LCVA įforminamas perdavimo aktu, kuriame nurodoma:

10.1. originalią nacionalinių filmų medžiagą perduodantys ir priimantys asmenys;

10.2. originalios nacionalinių filmų medžiagos perdavimo pagrindai;

10.3. nacionalinio filmo pavadinimas (-ai);

10.4. perduodama originali nacionalinių filmų medžiaga (formatas ir kiekis);

10.5. kitos dokumentų kopijos, jei tokių yra.

11. Originalios nacionalinių filmų medžiagos saugojimo ir naudojimo tvarka nustatoma filmo gamintojo ar (ir) autorių ir gretutinių turtinių teisių turėtojo ir LCVA sudarytoje Originalios nacionalinių filmų medžiagos perdavimo ir priėmimo sutartyje, kurioje:

11.1. gamintojas ar (ir) autorių ir gretutinių turtinių teisių turėtojas patvirtina, kad turi neginčijamas perduodamo nacionalinio filmo nuosavybės, autorių ir gretutines turtines teises arba nurodo kam jos priklauso;

11.2. LCVA įsipareigoja saugoti perduotą originalią nacionalinių filmų medžiagą, ją aprašyti ir sudaryti apskaitos dokumentus, esant reikalui pagaminti kopijas remiantis Lietuvos Respublikos autorių teisių ir gretutinių teisių įstatymo 58 straipsnio 1 dalies 4 punktu;

11.3. LCVA įsipareigoja iš nacionalinio filmo gamintojo priimtas, peržiūroms skirtas dokumentų kopijos apsaugoti vandens ženklais, jei jos nebuvo apsaugotos filmų gamintojų;

11.4. numatomos nacionalinio filmo naudojimo ir sklaidos sąlygos;

11.5. numatomos nacionalinio filmo atgaminimo trečiajai šaliai sąlygos.

12. LCVA informaciją apie iš nacionalinio filmo gamintojo priimtą saugoti originalią nacionalinio filmo medžiagą pateikia Lietuvos kino centrui Lietuvos Respublikos kino įstatymo 16 straipsnio 8 dalyje nustatytais terminais.

Originalios nacionalinio filmo medžiagos perdavimo aktas pasirašomas ne vėliau kaip per 10 darbo dienų nuo originalių nacionalinio filmo medžiagų pateikimo LCVA tinkamu formatu.

13. Nacionalinio filmo gamintojas LCVA originalią nacionalinių filmų medžiagą turi perduoti per Lietuvos Respublikos kino įstatymo 16 straipsnio 6 dalies 2 punkte nustatytus terminus. Originalios nacionalinio filmo medžiagos perdavimo LCVA terminas skaičiuojamas nuo Lietuvos kino centro oficialiai pateiktos informacijos apie nacionalinio filmo įregistravimą Filmų registre dienos.

Jei nacionalinio filmo gamintojas, per aukščiau nurodytus terminus, LCVA neperduoda originalios nacionalinių filmų medžiagos, LCVA apie tai raštu informuoja Lietuvos kino centrą ir prireikus taiko Administracinių nusižengimų kodekso 118 straipsnyje nustatytą atsakomybę.

III SKYRIUS

ORIGINALIOS NACIONALINIŲ FILMŲ MEDŽIAGOS SAUGOJIMAS IR NAUDOJIMAS

14. LCVA, perėmęs originalią nacionalinio filmo medžiagą, įtraukia ją į archyvo apskaitą Valstybės archyvuose saugomų vaizdo ir garso dokumentų tvarkymo ir apskaitos tvarkos apraše, patvirtintame Lietuvos vyriausiojo archyvaro 2013 m. lapkričio 13 d. įsakymu Nr. V-65 „Dėl valstybės archyvuose saugomų dokumentų tvarkymo ir apskaitos tvarkos aprašo patvirtinimo”, nustatyta tvarka.

15. Originali nacionalinių filmų medžiaga naikinti neatrenkama ir saugoma laikantis Dokumentų saugojimo taisyklėse, patvirtintose Lietuvos vyriausiojo archyvaro 2011 m. gruodžio 28 d. įsakymu Nr. V-157 „Dėl dokumentų saugojimo taisyklių patvirtinimo”, nustatyta tvarka.

16. Originali nacionalinių filmų medžiaga naudojama Lietuvos Respublikos dokumentų ir archyvų įstatymo, Lietuvos Respublikos kino įstatymo, Lietuvos Respublikos autorių teisių ir gretutinių teisių įstatymo nustatyta tvarka ir Originalios nacionalinio filmo medžiagos naudojimo sutartyje nustatytomis sąlygomis, paliekant autorių ir gretutinių turtinių teisių turėtojams galimybę kiekvienu naudojimo atveju sąlygas patikslinti arba pakeisti.

17. Asmenys, norintys gauti originalios nacionalinių filmų medžiagos kopiją, LCVA turi pateikti originalios nacionalinio filmo medžiagos autorių ir gretutinių turtinių teisių turėtojų raštišką leidimą. LCVA pasilieka pateikto leidimo kopiją ir prideda ją prie Originalios nacionalinio filmo medžiagos perdavimo ir priėmimo sutarties, o leidimo originalas atiduodamas jį pateikusiam asmeniui.

___________________